Demo ή …κατευθείαν 1ο album; – The Gallery – Extreme Metal Portal
29/05/2020 at 10:59 μμ
Ακολουθώντας το προηγούμενο θέμα περί demo και της σημασίας αυτού για τα πρώτα -και όχι μόνο- βήματα της μπάντας θεωρώ ότι θα πρέπει να γίνει μια εκτενής και σωστή αναφορά στο θέμα που προκύπτει και απασχολεί πολλάκις… «Demo ή κατευθείαν πρώτο album;»
Φίλε μου έχουμε αρκετά να πούμε για αυτό το θέμα… Για πάμε..
Το ξεκίνημα της ομάδας σου και η ένταξή της στα μουσικά δρώμενα περιλαμβάνει μια πληθώρα ενεργειών και πραγμάτων που πρέπει να γίνουν -άλλωστε κάποια από αυτά τα έχουμε πει σε προηγούμενα άρθρα. Το official recording είναι κάτι που συμπεριλαμβάνεται σε αυτά, αλλά δεν είναι δεδομένος ο τρόπος που λειτουργεί – και εξηγούμαι. Όταν ηχογραφείς κάτι για να το παρουσιάσεις δημοσίως, ειδικότερα σε μια εποχή όπως τη σημερινή όπου η σύγκριση είναι άμεση και αναπόφευκτη, η πείρα που διαθέτεις τόσο εσύ όσο και οι συμπαίκτες σου σε ένα σύνολο πραγμάτων που αφορούν το ηχογράφημα αυτό, είτε αυτό λέγεται σύνθεση είτε στίχος είτε εκτελεστική ικανότητα, θα σε συνοδέψει σε αυτό που θα παρουσιάσεις. Με απλά λόγια…Μην έχεις απαίτηση από το πρώτο ηχογράφημα να ακουστείς εφάμιλλος της αγαπημένης σου super μπάντας, γιατί απλά ΔΕ ΘΑ ΑΚΟΥΣΤΕΙΣ ΕΤΣΙ! Δεν είναι φυσικά κακό, μάλλον είναι απόλυτα φυσιολογικό. Ακόμα κι αν έχεις την εμπειρία, ακόμα κι αν είσαι «επαγγελματίας» και οι συμπαίκτες σου επίσης, ο χρόνος που χρειάζεται για να ακουστεί δεμένη και «έμπειρη» μια ομάδα είναι αρκετός και κρίνεται -πέραν των τυπικών και ουσιαστικών μουσικών ικανοτήτων- κυρίως από τις ώρες που έχετε αφιερώσει για να δεθείτε μουσικά και ανθρώπινα. Βάλε λοιπόν με το νου σου πόσο παρακινδυνευμένο και ενδεχομένως καταστροφικό για τη συνέχεια θα είναι αν η πρώτη σου επίσημη δουλειά, τη οποία προφανέστατα και θα διαθέσεις προς πώληση, ακούγεται το ίδιο με εσένα και την ομάδα σου… «με έλλειψη πείρας»…. Για ποιο λόγο να γίνει αυτό;
Έχοντας την ομάδα ενεργή, έχοντας ξεκινήσει να δουλεύεις το υλικό σου, χτίζοντας πρακτικά αυτό που κάνεις με τους συμπαίκτες σου καλείσαι να κάνεις ανάμεσα στα άλλα ΚΑΙ κάτι ακόμα…. Να αρχίσεις να κοινοποιείς τις μουσικές προθέσεις σου. Να σε γνωρίσει ο κόσμος εκεί έξω. Να σε ακούσουν 2-3 άνθρωποι πέραν των κολλητών -που η γνώμη τους αρκετές φορές μπορεί μεν να σε κολακεύει αλλά ενίοτε ΔΕΝ είναι αντικειμενική και θα επανέλθουμε σε αυτό- και να εισπράξεις τα σχόλια, θετικά και αρνητικά, για να δεις πού βαδίζεις. Το dem-ακι, ψηφιακό και φυσικό, φτάνει βέβαια το περιεχόμενό του, όπως είπαμε στο προηγούμενο άρθρο, να είναι αντιπροσωπευτικό, θα σου δώσει την χρονική ασφάλεια στο να ομαδοποιήσεις τα σχόλια αυτά, στο να δεις που βρίσκεσαι, τι πρέπει να διορθώσεις και τι να πετάξεις τελείως. Θα σου δώσει ακόμα και την ασφάλεια του να εντρυφήσεις σε μια ας πούμε semi-official recording κατάσταση ώστε όταν έρθει η ώρα να είσαι πολύ πιο έτοιμος στο τι και πώς πρέπει να το κάνεις. Αν νομίζεις πως όλα αυτά θα τα κάνεις με το να μπουκάρεις κατευθείαν στο ακριβότερο recording studio της περιοχής σου -και όχι μόνο- και να χώσεις μισή περιουσία στις ηχογραφήσεις του πρώτου σου album…λυπάμαι που θα στο πω…ΑΠΕΤΥΧΕΣ!!!
Καλώς ή κακώς η κάθε καλλιτεχνική δραστηριότητα έχει ανάγκη μιας κάποιας προβολής. Να σε γνωρίσει ο κόσμος ρε άνθρωπε! Αλλιώς μη μπαίνεις στη διαδικασία να κοινοποιήσεις το πόνημά σου. Να πάρεις κάποιες κριτικές από κάποια έντυπα, ηλεκτρονικά και φυσικά, να φτιάξεις το βιογραφικό της μπάντας σου σιγά-σιγά. Και όχι μόνο αυτό… Να έρθεις σε επαφή με κάποια venues για να αρχίσεις να παίζεις και live -ειδικά εδώ θα επιμείνουμε πολύ σύντομα- να έρθεις σε επαφή ακόμα και με άλλες μπάντες για να αναπτύξεις μια αμφίδρομη επικοινωνία, εποικοδομητική και για σένα και για αυτόν με τον οποίο επικοινωνείς και του κοινοποιείς το πόνημά σου. Αυτό που έκαναν χιλιάδες μπάντες/καλλιτέχνες στο παρελθόν, τότε που ό,τι θεωρούμε σήμερα δεδομένο στο κομμάτι της επικοινωνίας απλά δεν υπήρχε, και επί της ουσίας έχτιζαν πέτρα-πέτρα το όνομά τους ΠΡΙΝ κάνουν το πρώτο τους album. Θές να σου πω τι θα γίνει αν δεν ασχοληθείς με όλα αυτά πριν το πρώτο σου album; Μια λέξη μόνο…ΤΙΠΟΤΑ! Κυριολεκτικά και μεταφορικά…
….Και ναι, θα βρεις κάποιον ενδεχομένως να στο κυκλοφορήσει. Ακόμα κι αν δεν έχεις κάνει τίποτα από όλα τα παραπάνω, ακόμα κι αν έχεις τη δυνατότητα να δώσεις ένα τεράστιο ποσό για να το φτιάξεις, να το σενιάρεις με τη βοήθεια ενός καλού και γνωστού ονόματος πίσω από όλη τη διαδικασία επεξεργασίας, μπορείς ακόμα να το κυκλοφορήσεις και μόνος σου -με τον έναν ή τον άλλο τρόπο- και να δεις τη δουλειά σου αποτυπωμένη, με όλες τις ατέλειες σαν πρώτη προσπάθεια, με όλη τη φρεσκάδα με όλη την -ας μου επιτραπεί η έκφραση- κάβλα που θα σε διακατέχει για «το πρώτο μας album είναι σε κυκλοφορία». Χωρίς κανένα υπόβαθρο, χωρίς καμία ουσιαστική προεργασία για αυτό το «πρώτο album». Λυπάμαι που θα σε στενοχωρήσω….Στατιστικά η κατάληξή του θα είναι μία και μόνη….ΣΤΑ ΑΖΗΤΗΤΑ! Αυτό το 1ο album που φτιάχτηκε με τόσα όνειρα, για το οποίο όμως εσύ και η ομάδα σου δεν έκανες τίποτα το ουσιαστικό πρίν κυκλοφορήσει…
Δε θέλω να σε στενοχωρώ αλλά κάποιος κάποια στιγμή έπρεπε να στο πει όλο αυτό… Ξεκίνημα χωρίς βάσεις είναι απλά καταστροφή. Εγώ σε παροτρύνω ΝΑ ΜΗΝ ΤΟ ΚΑΝΕΙΣ, τουλάχιστον όχι πριν κάνεις πολλά άλλα πράγματα πολύ πιο χρήσιμα, απαραίτητα και ουσιώδη για να στηρίξεις τη δική σου δουλειά.
Πάμε παρακάτω όμως, στο επόμενο… Ένα μεγάλο θέμα… Live! Τι, που, πως και γιατί. Και γιατί εκεί θα κριθείς αμείλικτα.
Να σαι καλά, να παίζεις και να γράφεις Μουσικές!